บลจ.ทิสโก้โอดกองบุคคลแข่งดุ
ลูกค้าหนีชอบบริหารฟรีเจ้าอื่นทุบไตรมาส2สินทรัพย์วูบ12%
18 ส.ค. 2554

ลูกค้าหนีชอบบริหารฟรีเจ้าอื่นทุบไตรมาส2สินทรัพย์วูบ12%
บลจ.ทิสโก้ เผยกองทุนส่วนบุคคลแข่งดุ สู้ลดค่าธรรมเนียมไม่ไหว ฉุดสินทรัพย์หด 12% เน้นเจาะตลาดลูกค้าบุคคลธรรมดา
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ กล่าวว่า ปัจจุบันธุรกิจกองทุนส่วนบุคคลแข่งขันรุนแรงมากขึ้นเหมือนที่เคยเกิดขึ้นกับธุรกิจกองทุนสำรองเลี้ยงชีพ โดยมีการแข่งตัดราคาอย่างรุนแรง และบางรายเสนอบริหารเงินโดยไม่คิดค่าธรรมเนียม ส่งผลให้ลูกค้าบางรายหันไปใช้บริการ รวมถึงการเข้าถึงลูกค้าใหม่ยากขึ้น
“การลดค่าธรรมเนียมส่วนใหญ่จะเกิดขึ้นกับลูกค้าสถาบันมากกว่าลูกค้าบุคคล ทำให้ลูกค้าสถาบันมีอำนาจต่อรอง และเราก็คงไม่สามารถบริหารฟรีได้ เพราะมีต้นทุนในการดำเนินงาน” นายธีรนาถ กล่าว
 




อย่างไรก็ตาม บลจ.ทิสโก้ คงจะไม่เข้าไปแข่งในตลาดนี้ เพราะการดำเนินธุรกิจจะไม่เน้นแต่เพิ่มขนาดสินทรัพย์ แต่จะคำนึงถึงรายได้ของบริษัทด้วย ซึ่งหลังจากนี้บริษัทจะพยายามรักษากลุ่มลูกค้ารายบุคคลที่ไม่ได้มองแค่บริหารฟรีหรือค่าธรรมเนียมถูก รวมทั้งจะขยายไปยังตลาดรายบุคคลมากขึ้น
ทั้งนี้ บริษัท ทิสโก้ ไฟแนนเชียล กรุ๊ป (TISCO) แจ้งตลาดหลักทรัพย์ว่า บลจ.ทิสโก้ ซึ่งเป็นบริษัทลูก มีสินทรัพย์ภายใต้การบริหารรวม ณ วันที่ 30 มิ.ย. 2554 จำนวน 136,295.94 ล้านบาท ลดลง 4,563.05 ล้านบาท หรือ 3.2% เมื่อเทียบช่วงเดียวกันของปีก่อน เนื่องจากกองทุนส่วนบุคคลมีสินทรัพย์ลดลงถึง 12.9% เป็นผลจากการแข่งขันด้านราคา
อย่างไรก็ตาม บลจ.ทิสโก้ สามารถรักษาระดับรายได้ค่าธรรมเนียมจัดการกองทุนให้อยู่ในระดับเดิมเมื่อเทียบกับช่วงเดียวกันของปีก่อน โดยรายได้ค่าธรรมเนียมพื้นฐานธุรกิจจัดการกองทุนงวดไตรมาส 2 ปี 2554 มีจำนวน 166.92 ล้านบาท เพิ่มขึ้น 14.75 ล้านบาท หรือ 9.7% เมื่อเทียบกับช่วงเดียวกันของปีก่อนตามการขยายตัวของสินทรัพย์ภายใต้การบริหาร และรวม 6 เดือนแรกมีรายได้ดังกล่าวเพิ่ม 18.2%
สำหรับรายได้ค่าธรรมเนียมโดยรวมของธุรกิจจัดการกองทุนในไตรมาส 2 ของปี 2554 เท่ากับ 163.77 ล้านบาท เพิ่มขึ้น 39.31 ล้านบาท หรือ 31.6% เมื่อเทียบกับช่วงเดียวกันของปีก่อน
ขณะที่ภาพรวมอุตสาหกรรม ณ วันที่ 31 พ.ค. 2554 ภาวะตลาดโดยรวมของธุรกิจจัดการกองทุนลดลงจากวันที่ 31 มี.ค. 2554 จำนวน 58,463.36 ล้านบาท หรือ 2.2% เนื่องจากนักลงทุนชะลอการลงทุนเพื่อรอผลการเลือกตั้ง โดย บลจ.ทิสโก้ มีส่วนแบ่งตลาด ณ วันที่ 31 พ.ค. 2554 เป็นอันดับ 7 หรือ 5.1%แบ่งเป็นกองทุนสำรองเลี้ยงชีพ ซึ่งมีส่วนแบ่งตลาดในธุรกิจกองทุนสำรองเลี้ยงชีพเป็นอันดับ 3 โดยมีส่วนแบ่งตลาด 13.5% กองทุนส่วนบุคคลมีส่วนแบ่งตลาดอันดับ 2 ส่วนแบ่งตลาด 15.1% และกองทุนรวมอยู่ที่อันดับ 16 ส่วนแบ่งตลาด 0.9%